Projekts

|  |
| --- |
|  |

LATVIJAS REPUBLIKAS MINISTRU KABINETS

2018. gada \_\_\_. \_\_\_\_\_\_\_\_\_ Noteikumi Nr.

Rīgā (prot. Nr. )

**Kārtība, kādā maksā nodokļus, nodevas, citus valsts noteiktos maksājumus un ar tiem saistītos maksājumus un novirza tos saistību segšanai**

Izdoti saskaņā ar likuma "Par nodokļiem un

nodevām"23.1panta devīto, desmito un

vienpadsmito daļu

**I. Vispārīgie jautājumi**

1. Noteikumi nosaka:

1.1. kārtību, kādā Valsts ieņēmumu dienests (turpmāk – Dienests) administrē nodokļu maksātāja vienotajā nodokļu kontā (turpmāk – Konts) ieskaitītos maksājumus, kārtību, kādā tos novirza konkrēta nodokļa, nodevas, citu valsts noteikto maksājumu un ar tiem saistīto maksājumu saistību (turpmāk visi kopā – maksājumu saistība) segšanai, un maksājumu veikšanas kārtību Kontā;

1.2. izņēmuma gadījumus likuma “Par nodokļiem un nodevām” 23.1panta astotajā daļā noteiktajai kārtībai, kādā Kontā saņemtie maksājumi tiek novirzīti likuma “Par nodokļiem un nodevām” 23.1panta pirmajā daļā minēto maksājumu saistību segšanai;

1.3. kārtību, kādā saskaņā ar nodokļu likumiem budžetā tiek ieskaitīti kārtējie nodokļu maksājumi un nokavētie nodokļu maksājumi, kas nav maksājami Kontā.

2. Maksājuma identifikators šo noteikumu izpratnē ir Dienesta paziņotais unikālais numurs, kas obligāti norādāms maksājuma rīkojuma mērķa laukā, veicot šo noteikumu 5.punktā noteiktos maksājumus valsts budžetā.

**II. Maksājumu saistības, kas tiek maksāta Kontā, maksāšanas kārtība**

3. Likuma “Par nodokļiem un nodevām” 23.1panta pirmajā daļā noteiktos maksājumus iemaksā Kontā līdz konkrētā nodokļa likumā vai citā normatīvajā aktā, ar kuru noteikts konkrētais maksājums, noteiktajam maksājuma samaksas termiņam. Dienests savā tīmekļa vietnē publicē informāciju par Kontu, kurā ir veicama likuma “Par nodokļiem un nodevām” 23.1panta pirmajā daļā noteikto maksājumu iemaksa.

4. Ar likuma “Par nodokļiem un nodevām” 23.1panta pirmajā daļā noteikto maksājumu saistītos maksājumus iemaksā Kontā, ievērojot attiecīgajā normatīvajā aktā noteikto aprēķināšanas un maksāšanas kārtību.

5. Persona, norādot maksājuma identifikatoru, iemaksā Kontā šādu maksājumu, kas veikts:

5.1. piespiedu izpildes līdzekļa atbilstoši “Par nodokļiem un nodevām” 26.panta trešajai daļai izpildes rezultātā;

5.2. izpildot Dienesta rakstveida pieprasījumu atbilstoši likuma “Par nodokļiem un nodevām” 26.panta 1.1daļā noteiktajam vai izpildot Dienesta lēmumu par drošības naudas novirzīšanu akcīzes nodokļa parāda segšanai;

5.3. maksātnespējas procesa ietvaros, izņemot maksājumus, kas radās pēc šā procesa pasludināšanas, vai tiesiskās aizsardzības procesa ietvaros, izņemot maksājumus, kas radās pēc šā procesa ierosināšanas un nav iekļauti tiesas apstiprinātajā tiesiskās aizsardzības procesa pasākumu plānā vai tā grozījumos;

5.4. par pievienotās vērtības nodokli, kuru aprēķina un iemaksā tiesu izpildītājs par reģistrēta pievienotās vērtības nodokļa maksātāja mantas pārdošanu tiesu izpildītāja rīkotā izsolē;

5.5. saskaņā ar īpašo pievienotās vērtības nodokļa aprēķināšanas un maksāšanas režīmu elektronisko sakaru, apraides un elektroniski sniegtiem pakalpojumiem personai, kura nav pievienotās vērtības nodokļa maksātājs;

5.6. izmaksājot finanšu nodrošinājumu atbilstoši Dabas resursu nodokļa likumam;

5.7. Eiropas Savienības dalībvalstij iesniegtā vienotā instrumenta, kas atļauj izpildi pieprasījuma saņēmējā dalībvalstī un kas noteikts Komisijas 2011.gada 18.novembra Īstenošanas regulas (ES) Nr.1189/2011, ar ko nosaka sīki izstrādātu kārtību, kā īstenot atsevišķus noteikumus Padomes Direktīvā 2010/24/ES par savstarpēju palīdzību prasījumu piedziņā saistībā ar noteiktiem maksājumiem, nodokļiem, un citiem pasākumiem, II pielikumā, vai valstij, ar kuru noslēgts un Saeimā apstiprināts starptautiskais līgums par nodokļu dubultās uzlikšanas un nodokļu nemaksāšanas novēršanu, vai par savstarpējo administratīvo palīdzību nodokļu jomā iesniegtā savstarpējās palīdzības prasījuma piedziņā izpildes rezultātā;

5.8. par akcīzes nodokli, kas nodrošināts ar akcīzes nodokļa vienreizējo nodrošinājumu;

5.9. akcīzes nodokļa marku saņemšanai;

5.10. par Muitas likuma 1.panta 4.punktā noteiktajiem maksājumiem, izmantojot maksājumu karti vai valsts pārvaldes pakalpojumu portāla [www.latvija.lv](http://www.latvija.lv) tiešsaistes maksājuma pakalpojumu;

5.11. galvojuma saistību, kuras persona uzņemas atbilstoši likuma “Par nodokļiem un nodevām” 24.panta pirmās daļas 3.punktā un 28.panta piektās daļas 2.punktā noteiktajam, izpildei;

5.12. valsts sociālās apdrošināšanas obligāto iemaksu avansu novirzot uz ikmēneša valsts sociālās apdrošināšanas obligātajām iemaksām atbilstoši likumā “Par valsts sociālo apdrošināšanu” noteiktajam.

6. Persona, veicot maksājumu Kontā, maksājuma rīkojumā norāda identifikācijas datus (fiziskā persona — vārdu, uzvārdu un personas kodu vai dzimšanas datumu; juridiskā persona — nosaukumu un reģistrācijas numuru) un maksājuma identifikatoru, ja veic šo noteikumu 5.punktā noteikto maksājumu. Ja persona veic maksājumu Kontā par trešo personu Vienotās *euro* maksājumu telpas ietvaros, papildus šā punkta pirmajā teikumā noteiktajam maksājuma rīkojumā norāda gala maksātāja identifikācijas datus (par fizisko personu — vārdu, uzvārdu un personas kodu vai dzimšanas datumu; par juridisko personu — nosaukumu un reģistrācijas numuru), norādot to maksājuma rīkojuma laukā, kas paredzēts informācijas par gala maksātāju norādīšanai.

**III. Kontā saņemto maksājumu novirzīšana maksājumu saistību segšanai un izņēmuma gadījumi no šīs kārtības**

7. Kontā saņemtos maksājumus novirza maksājumu saistības segšanai atbilstoši maksājumu saistību segšanas secībai. Maksājumu saistību segšanas secību veido, sarindojot maksājumu saistības maksājumu saistību segšanas rindā (turpmāk – saistību rinda), ievērojot šādus nosacījumus:

7.1. nodokļu deklarācijas iesniegšanas termiņš vai maksāšanas termiņš:

7.1.1. maksājumu saistības vietu saistību rindā nosaka atbilstoši normatīvajā aktā noteiktajam nodokļu deklarācijas iesniegšanas termiņam;

7.1.2. maksājumu saistības vietu saistību rindā nosaka atbilstoši maksāšanas termiņam, ja pienākums veikt attiecīgo maksājumu izriet no Dienesta lēmuma vai cita dokumenta, kas nav nodokļu deklarācija;

7.2. maksājuma veids – ņemot vērā maksājuma veidu, maksājuma saistības vietu saistību rindā nosaka šādā secībā:

7.2.1. nodoklis, nodeva vai cits valsts noteiktais maksājums;

7.2.2.  nokavējuma nauda;

7.2.3. soda nauda;

7.3. aprēķināšanas pamatojums – ņemot vērā aprēķināšanas pamatojumu, maksājuma saistības vietu saistību rindā nosaka šādā secībā:

7.3.1. maksājumu saistība, kas izveidojusies saskaņā ar nodokļu deklarāciju;

7.3.2. maksājumu saistība, kas noteikta ar lēmumu par nodokļu revīzijas (audita) rezultātiem;

7.3.3. maksājumu saistība, kas noteikta ar lēmumu par datu atbilstības pārbaudes rezultātiem;

7.3.4. maksājumu saistība, kuras samaksas termiņš ir sadalīts termiņos vai atlikts;

7.3.5. maksājumu saistība, kas noteikta ar likuma “Par nodokļiem un nodevām” 23.panta 5.2daļā noteiktajā kārtībā pieņemto lēmumu;

7.3.6. maksājumu saistība, kuras samaksas termiņš noteikts ar lēmumu par nokavēto nodokļu maksājumu labprātīgu izpildi;

7.3.7. maksājumu saistība, kas noteikta ar Eiropas Savienības dalībvalsts iesniegto vienoto instrumentu, kas atļauj izpildi pieprasījuma saņēmējā dalībvalstī un kas noteikts Komisijas 2011.gada 18.novembra Īstenošanas regulas (ES) Nr.1189/2011, ar ko nosaka sīki izstrādātu kārtību, kā īstenot atsevišķus noteikumus Padomes Direktīvā 2010/24/ES par savstarpēju palīdzību prasījumu piedziņā saistībā ar noteiktiem maksājumiem, nodokļiem, un citiem pasākumiem, II pielikumā, vai ar valsts, ar kuru noslēgts un Saeimā apstiprināts starptautiskais līgums par nodokļu dubultās uzlikšanas un nodokļu nemaksāšanas novēršanu vai par savstarpējo administratīvo palīdzību nodokļu jomā, savstarpējās palīdzības prasījumu piedziņā;

7.4. šo noteikumu 7.2.2. un 7.2.3.apakšpunktā noteiktās maksājumu saistības sarindo pēc attiecīgās maksājumu saistības pamatsummas, saistībā ar kuru tie ir aprēķināti.

7.5. maksājumu saistības sarindo, sākot ar vecāko nesegto maksājumu saistību.

8. Konstatējot divas vai vairākas šo noteikumu 7.2.1.apakšpunktā minētās maksājumu saistības ar vienādu šo noteikumu 7.1. un 7.3.apakšpunktā norādīto kritēriju, šo noteikumu 7.2.1.apakšpunktā noteiktos maksājumus sarindo, ievērojot šo noteikumu pielikumā noteikto maksājumu saistību prioritāšu sarakstu.

9. Ja maksājumu saistība rodas ar nodokļu deklarāciju, kas iesniegta, kavējot normatīvajā aktā noteikto iesniegšanas termiņu, tad tajā aprēķinātos maksājumus sarindo atbilstoši normatīvajā aktā noteiktajam nodokļu deklarācijas iesniegšanas termiņam. Ja nodokļu deklarācijā, kas iesniegta, kavējot normatīvajā aktā noteikto iesniegšanas termiņu, aprēķinātie maksājumi atbilstoši šā punkta pirmajā teikumā noteiktajam būtu ierindojami saistību rindā periodā, kurā iepriekš sarindotās maksājumu saistības ir jau segtas, tad aprēķinātos maksājumus sarindo pirms nesegtajām maksājumu saistībām attiecīgajā periodā.

10. Ja nodokļu maksātājs normatīvajos aktos noteiktajā termiņā iesniedz precizētu nodokļu deklarāciju, tad tajā aprēķinātos maksājumus sarindo atbilstoši nodokļu deklarācijas, kuru precizē, vietai saistību rindā. Ja precizētajā nodokļu deklarācijā aprēķinātie maksājumi atbilstoši šā punkta pirmajā teikumā noteiktajam būtu ierindojami saistību rindā periodā, kurā iepriekš sarindotās maksājumu saistības ir jau segtas, tad aprēķinātās maksājumu saistības sarindo pirms nesegtajām maksājumu saistībām attiecīgajā periodā.

11. Nokavējuma naudas aprēķinu iekļauj saistību rindā datumā, kurā aktualizē informāciju Dienesta administrēto nodokļu (nodevu) parādnieku datubāzē, datumā, kurā Kontā ieskaitītos maksājumus novirza maksājumu saistību segšanai, un mēneša pēdējā datumā. Nokavējuma naudas aprēķinu par attiecīgo periodu saistību rindā iekļauj no iepriekšējā nokavējuma naudas aprēķina iekļaušanas saistību rindā datuma vai pirmās aprēķināšanas dienas līdz nākamajam nokavējuma naudas aprēķina iekļaušanas saistību rindā datumam.

12. Maksājumu saistība, kas noteikta ar Dienesta lēmumu vai tiesas nolēmumu, ar kuru papildu nosaka, atceļ (pilnībā vai daļā) vai groza maksājumu saistību apmēru, (turpmāk - atcelšanas lēmums), iekļauj saistību rindā, ievērojot šo noteikumu 7.-10.punktā noteikto:

12.1. ja atcelšanas lēmuma spēkā stāšanās datumā atceltās vai grozītās maksājumu saistības ir segtas un:

12.1.1 ar atcelšanas lēmumu ir palielināts budžetā iemaksājamās summas apmērs - atbilstoši atcelšanas lēmuma maksāšanas termiņam;

12.1.2. ar atcelšanas lēmumu ir samazināts budžetā iemaksājamās summas apmērs - atbilstoši atcelšanas lēmuma spēkā stāšanās datumam.

12.2. ievērojot atceltajai vai grozītajai maksājumu saistībai noteikto vietu saistību rindā, ja atcelšanas lēmuma spēkā stāšanas datumā atceltās vai grozītās maksājumu saistības nav segtas.

13. Gadījumā, ja Dienests atceļ lēmumu par samaksas termiņa pagarināšanu vai lēmumu par nokavēto nodokļu maksājumu labprātīgu izpildi, tad ar šo lēmuma pagarinātās un nesamaksātās maksājumu saistības saistību rindā iekļauj atbilstoši nodokļu deklarācijai vai dokumentam, ar kuru izveidojās attiecīgā maksājumu saistība, ievērojot šo noteikumu 7.-10.punktā noteikto.

14. Kontā ieskaitītos maksājumus novirza maksājumu saistību segšanai, sākot ar saistību rindas vecāko nesegto maksājumu saistību, atbilstoši saistību rindai šo noteikumu III nodaļā noteiktajā kārtībā. Ja maksājums valsts budžetā ir saņemts līdz maksājumu saistības maksāšanas termiņam (ieskaitot), tad Dienests attiecina saņemto maksājumu ar datumu, kurā iestājas maksājumu saistības maksāšanas termiņš. Ja maksājums valsts budžetā ir saņemts pēc maksājumu saistības maksāšanas termiņa, tad Dienests šo maksājumu attiecina ar datumu, kurā maksājums ir saņemts valsts budžetā.

15. Šo noteikumu 5.punktā noteikto maksājumu, kas iemaksāts, ievērojot šo noteikumu 6.punktā noteiktās prasības, novirza konkrētās ar maksājuma identifikatoru noteiktās maksājumu saistības segšanai, neievērojot šo noteikumu 14.punktā noteikto vispārējo Kontā ieskaitīto maksājumu novirzīšanas kārtību.

16. Dienests saņemto maksājumu novirza maksājumu saistību segšanai šo noteikumu 14.punktā noteiktajā vispārējā Kontā ieskaitīto maksājumu novirzīšanas kārtībā šādos gadījumos:

16.1. persona, veicot šo noteikumu 5.punktā norādīto maksājumu, mērķa laukā nav norādījusi maksājuma identifikatoru vai norādījusi to kļūdaini;

16.2. Dienestā nav uzskaitīta šo noteikumu 5.punktā noteiktā maksājumu saistība.

17. Ja persona, veicot maksājumu par trešo personu Vienotās *euro* maksājumu telpas ietvaros, maksājuma rīkojumā nav norādījusi vai norādījusi kļūdainu informāciju par gala maksātāju, Kontā saņemto maksājumu novirza maksājuma veicēja maksājumu saistību segšanai šo noteikumu 14.punktā noteiktajā vispārējā kārtībā.

18. Pārmaksāto nodokļa summu novirza maksājumu saistību segšanai, ievērojot šo noteikumu III nodaļā noteikto:

18.1. ar pārmaksas apstiprināšanas datumu, ja maksājumu saistība izveidojusies pirms pārmaksas apstiprināšanas datuma;

18.2. ar maksājumu saistības maksāšanas termiņu, ja maksājumu saistība izveidojusies pēc pārmaksas apstiprināšanas datuma.

**IV. Nodokļu, kas netiek maksāti Kontā, ieskaitīšana budžetā**

19. Nodokļu maksājumus, kas maksājami valsts budžetā, bet kas nav noteikti likuma “Par nodokļiem un nodevām” 23.1panta pirmajā daļā, ieskaita valsts budžetā šādā secībā:

19.1. pamatparāds;

19.2. nokavējuma nauda;

19.3. soda nauda.

20. Nekustamā īpašuma nodokļa maksājumiem piemērojama šāda nodokļu maksājumu ieskaitīšanas secība:

20.1. nodokļa maksājumi, kas nav samaksāti noteiktajā termiņā (nodokļa maksājuma pamatparāds, nokavējuma nauda, soda nauda);

20.2. nodokļu administrācijas pārbaudēs aprēķinātie maksājumi, kuriem maksājuma veikšanas mēnesī nav beidzies samaksas termiņš:

20.2.1. soda nauda;

20.2.2. nodoklis;

20.3. nodoklis, kuram maksājuma veikšanas brīdī nav beidzies noteiktais samaksas termiņš (kārtējais nodokļa maksājums).

21. Ja nodokļu maksātājs veic šo noteikumu 20.1.apakšpunktā noteiktos maksājumus, iemaksātā summa ir sadalāma proporcionāli starp nokavētā maksājuma pamatparādu, soda naudu, kas noteikta uz maksājuma datumu un nokavējuma naudas summu, kas noteikta uz maksājuma ieskaitīšanas pašvaldību budžetā datumu.

22. Nekustamā īpašuma nodokļa maksājumus, kuri nav samaksāti normatīvajos aktos noteiktajā termiņā un kuriem ir piešķirts nodokļu parādu samaksas termiņa pagarinājums vai attiecībā uz kuriem pieņemts lēmums par nokavēto nodokļu maksājumu labprātīgu izpildi, ieskaita attiecīgajā budžetā saskaņā ar lēmumos norādītajiem termiņiem un summām.

23. Ja nodokļu maksātājs veic nekustamā īpašuma nodokļa maksājumus, kuriem ir atcelts lēmums par nodokļu parādu samaksas termiņa pagarināšanu vai lēmums par nokavēto nodokļu maksājumu labprātīgu izpildi, šos maksājumus ieskaita attiecīgajā budžetā atbilstoši šo noteikumu 20. un 21.punktā noteiktajam.

24. Nokavētos nekustamā īpašuma nodokļa maksājumus, kas piedzīti bezstrīda kārtībā, ieskaita lēmumā par nokavēto nodokļu maksājumu piedziņu norādīto nokavēto nodokļu maksājumu segšanai, nepiemērojot šo noteikumu 20.punktā minēto ieskaitīšanas kārtību, bet nekustamā īpašuma nodokļa maksājuma summu sadalot proporcionāli starp lēmumā par nokavēto nodokļu maksājumu piedziņu norādītā nokavētā nekustamā īpašuma nodokļa maksājuma pamatparāda, soda naudas un nokavējuma naudas summu, kas noteikta uz lēmuma pieņemšanas datumu.

25. Nodokļu administrācija savā tīmekļa vietnē publicē informāciju par kontiem, kuros atbilstoši normatīvajiem aktiem ir veicama tā administrēto nodokļu iemaksa.

**V. Noslēguma jautājumi**

26. Ar šo noteikumu spēkā stāšanos spēku zaudē Ministru kabineta 2000.gada 18.aprīļa noteikumi Nr. 149 “Kārtība, kādā kārtējie nodokļu maksājumi un nokavētie nodokļu maksājumi tiek ieskaitīti budžetā” (Latvijas Vēstnesis, 2000, 145/147. nr.; 2006, 206. nr.; 2010, 55. nr.; 2012, 143.nr.; 2014, 216. nr.; 2017, 193. nr.).

27. Likuma “Par nodokļiem un nodevām” 23.1panta pirmās daļas 1., 2., 3., 4., 6., 7., 8., 9., 10., 11., 12., 13., 14., 15., 16.punktā noteiktos maksājumus, kuru samaksas termiņš ir iestājies līdz 2020.gada 31.decembrim un kuri nav segti līdz 2020.gada 31.decembrim, saistību rindā iekļauj ar 2021.gada 1.janvāri.

28. Likuma “Par nodokļiem un nodevām” 23.1panta pirmās daļas 5.punktā noteiktos maksājumus, kuru samaksas termiņš ir iestājies līdz 2022.gada 31.decembrim un kuri nav segti līdz 2022.gada 31.decembrim, saistību rindā iekļauj ar 2023.gada 1.janvāri.

29. Likuma “Par nodokļiem un nodevām” 23.1panta pirmajā daļā 5.punktā noteiktos (kārtējos un nokavētos) maksājumus no 2021.gada 1.janvāra līdz 2023.gada 1.janvārim ieskaita budžetā atbilstoši kārtībai, kāda bija spēkā līdz 2020.gada 31.decembrim.

Noteikumi stājas spēkā 2021.gada 1.janvārī.

Ministru prezidents M.Kučinskis

Finanšu ministre D.Reizniece-Ozola